ผู้ว่าฯ นครปฐมลงพื้นที่ช่วยเหลือผู้ประสบอุทกภัยในพื้นที่อำเภอบางเลน
นายชาญนะ เอี่ยมแสง ผู้ว่าราชการจังหวัดนครปฐม พร้อมด้วย นายกเหล่ากาชาดจังหวัด สมาชิกเหล่ากาชาด และหัวหน้าส่วนราชการจากหน่วยงานที่เกี่ยวข้อง ลงพื้นที่ช่วยเหลือผู้ประสบอุทกภัยในพื้นที่อำเภอบางเลน หลังได้รับผลกระทบจากระดับน้ำในแม่น้ำท่าจีนเอ่อล้นเข้าท่วมบ้านเรือนประชาชนที่อาศัยอยู่บริเวณที่ลุ่มต่ำในพื้นที่ตำบลบางหลวง จำนวน 65 ครัวเรือน ตำบลบางไทรป่า จำนวน 45 ครัวเรือน และตำบลลำพญา จำนวน 100 ครัวเรือน ถูกน้ำท่วมสูงประมาณ 1 เมตร  นอกจากนี้ ยังมีพื้นที่การเกษตรที่ยังไม่ได้เก็บเกี่ยวผลผลิตได้รับเสียหายบางส่วน โดยผู้ว่าราชการจังหวัดนครปฐม พร้อมคณะ ได้มอบถุงยังชีพ ข้าวสาร อาหารแห้ง น้ำดื่ม และยารักษาโรค เพื่อเป็นขวัญและกำลังใจผู้ประสบอุทกภัย พร้อมชี้แจงทำความเข้าใจถึงสถานการณ์น้ำในปีนี้ ซึ่งมีปริมาณเทียบเท่ากับเมื่อปี 2554 แต่ทางรัฐบาลได้มีการเตรียมความพร้อมและบริหารจัดการน้ำที่ดีขึ้น โดยการผันน้ำเข้าทุ่ง ในจังหวัดพระนครศรีอยุธยา และระบายออกสู่แม่น้ำและคลองต่างๆ รวมถึงแม่น้ำท่าจีน เพื่อลดปริมาณน้ำในแม่น้ำเจ้าพระยาและป้องกันการเกิดอุทกภัยที่รุนแรง ซึ่งในขณะนี้ระดับน้ำเริ่มลดลงอย่างต่อเนื่อง ประกอบกับอยู่ในช่วงน้ำทะเลหนุน คาดว่าหลังช่วงเทศกาลลอยกระทง สถานการณ์น้ำจะเข้าสู่ภาวะปกติ  นอกจากนี้ กรมชลประทาน ได้ติดตั้งเครื่องผลักดันน้ำในแม่น้ำท่าจีน จำนวน 53 เครื่อง ในพื้นที่อำเภอนครชัยศรี 3 จุด และอำเภอสามพราน 2 จุด เพื่อช่วยเร่งระบายน้ำลงสู่ทะเลอีกด้วย